**Beszádhibá(so)k az iskolában (4.)**

  *“Addig örülj, amíg gyerek vagy!”* – halljuk többször, ahogyan a bölcs, nagytudású felnőttek ilyen és ehhez hasonló jótanácsokkal látják el a gyereket. Még az is lehet, van benne némi igazság. Nézzük csak! Gyermekkorban – szerencsésebb helyzetben – a felnőtt az, aki gondoskodik a kisgyerekről, ő az, aki érzelmi és anyagi biztonságot nyújt az emberpalántának, ő tanítja meg beszélni, olvasni, írni, segít neki felfedezni az őt körülvevő világot. A kisgyereknek pedig –és ezt pedagógusként sajnos gyakran tapasztaljuk – semmivel nem kell ezt a sok jót meghálálnia a szülőnek, csak azzal, hogy tanuljon, hogy okos és fegyelmezett legyen, hogy büszkévé tegye a tanévzárón az őt elkísérő felnőttet, és nem utolsósorban, hogy megfeleljen mindenkinek, aki ezt elvárja tőle.

 De nézzük csak az érem másik oldalát!

 Bár a legtöbb gyerek szerencsére örül, hogy gyerek lehet, és a megfelelés, a nagyon jó minősítések halmozása egyáltalán nem jelent kihívást számára, találkozunk sajnos olyan helyzetetekkel/esetekkel, amikor a kisgyerek életének ezen szaksza lépten-nyomon kihívásokat, akadályokat görget a gyerek fejlődésének útjába, és ezen akadályok egyike az élet korai szakaszában jelentkező beszédhiba.

 Az előző lapszámban betekintést nyerhettünk a pöszeségről, az egyik leggyakoribb beszédhibáról. A második leggyakoribb, gyerekkorban jelentkező beszédhiba a **dadogás**. Dadogásra gyanakodhatunk akkor, amikor a gyerek bizonyos hangokat (pl. *k-k-k kerékpár*), szótagokat (pl. *ka-ka-kacsa*) vagy szavakat ismétel. A szavak bizonyos hangjainak nyújtása, éneklő hangon való hosszabítása szintén a dadogás tünete lehet (Pl. *aaaaaaaanyuka*).

 **A dadogás kialakulásának okai**

 Élettani dadogásnak nevezzük azt a jelenséget, amikor a kisgyerek 2-3 éves korában jelentkezik a beszédhiba, akkor, amikor teljes mondatokban kezd beszélni. Ebben az időszakban mindent egyszerre és nagyon gyorsan akar elmondani, de a beszédszervei még nem annyira fejlettek, hogy ezt lehetővé tegyék. Ekkor ismerkedik a szavakkal, szókincse szegényes, ezért élmény számára, ha egy-egy furán vagy számára érdekesen hangzó szót megismételhet. Ez a fajta dadogás legtöbbször magától megszűnik. A felnőtt azonban rossz irányba is fordíthatja a legtöbbször magától megszűnő beszédhiba alakulását. Ha a gyereket gyakran kijavítja, rászól, hogy ne dadogjon, hangsúlyozza, hogy lassítson a tempón, fennáll annak a veszélye, hogy a gyerek szorongó, ideges lesz, ha beszélnie kell, és rögtön megérti, hogy ő a „normálistól” eltérően beszél, és ugye az nem jó dolog, ha nem vagyunk olyan „tökéletesek”, mint a felnőttek. Ennyi hozzávaló elég is ahhoz, hogy a gyerek egyre jobban és csakis a beszédre összpontosítson, és hogy így apránként dadogó legyen.

 Ugyanez a helyzet az élet következő szakaszának a kezdetén, amikor 6-7 éves korában a gyerek először lépi át az iskola kapuját. Új arcok, új helyek, magasabb elvárások, felmérők, megfelelés, szerencsétlenebb esetben szóbeli felelés, mind-mind hozzájárulnak ahhoz, hogy egy gyengébb idegrendszerrel, de annál fejlettebb EQ-val rendelkező gyerek dadogóvá váljon.

 A dadogás kialakulásának egyéb okai lehetnek a következők: örökletes tényezők, születési rendellenesség, szellemi fogyatékosság, baleset során szerzett agysérülés, lelki problémák, fel nem dolgozott trauma, ijedtség stb.

 **Dadogó gyermek az iskolában**

 Munkánk során találkoztunk vagy találkozhatunk dadogó gyerekkel. Tanítóként mindent meg kell tennünk annak érdekében, hogy a dadogó gyerekeket a társaik elfogadják a beszédhibájával együtt, és ami a legfontosabb, mi is fogadjuk el őt feltétel nélkül, legyünk vele türelmesek, megértőek. A dadogó gyerek ugyanis hamar észreveszi – még akkor is, ha nem mondjuk ki azt, amire gondolunk –, hogy ő másmilyen, mint a többi gyerek, és annak érdekében, hogy ő is épp olyan tökéletes legyen, mint a társai, megpróbál „normálisan” beszélni, megpróbálja megakadályozni a dadogást, és így csak súlyosabb lesz a beszédhiba.

 A következőkben olyan tippeket, technikákat mutatunk be, amelyek a kisgyereknek segítséget nyújthatnak a dadogás leküzdésében, illetve abban, hogy ne szégyelje a beszédhibáját, mert tulajdonképpen ez nem az ő hibája, ez inkább egy állapot, amely célzott segítséggel akár rövid idő alatt teljesen megszűnik.

**1. Oldjuk fel a feszültséget!**

 A beszéd felszültséget generál a dadogó egész testében. A feszültség pedig dadogást eredményez. Ördögi kör ez, de tény, hogy ha a kisgyerek feszült, méginkább dadogni fog. Ugyanis ő már előre tudja, hogy dadogni fog. Ezt a feszültséget kell elűznünk. Például levethetjük magunkról lassan, majd egyre gyorsabban, mint egy kabátot vagy mint egy kezeslábast. Tehetjük ezt zenével, tánccal, mozgással, de képzeletbeli nehéz tárgyakat is eltaszíthatunk erőkifejtéssel az osztály egyik sarkából a másikba (pl. eltolhatunk képzeletben egy széket, majd egy asztalt, egy mosógépet, egy szekrényt).

**2. Tekerd fel a hangerőt!**

A dadogó ember hangszínét gyakran monotónia jellemzi. Megfigyelhetjük, hogy hanghordozása nem minden esetben tükrözi a közvetítendő üzenet hangulatát. A levegővel való helytelen gazdálkodás (ki- belégzés, kapkodás a levegő után) csak súlyosbítja a helyzetet.

 A játék megvalósításához szükségünk lesz egy furulyára vagy bármilyen más hangszerre. Egy hangot fújunk, majd megkérjük a gyereket, hogy azon a hangmagasságon énekelje el a nevét. Nehezíthetjük azzal a feladatot, hogy rövid mondatot olvastatunk el a gyerekkel (néma olvasással), és, amikor jelez, hogy a mondatot sikeresen elolvasta, akkor megkérjük, hogy a furulya hangja szerint énekelje el az elolvasott mondatot. Változtathatunk a tempón, a hangerőn, a ritmuson.

**3. Artikulálj, mutogass!**

 Ahhoz, hogy a gyerek tisztán és helyesen beszéljen, nagyon fontos, hogy gyerekkorban kellőképpen kifejlődjenek és erősödjenek a száj körüli izmok.

 Szavakat, majd rövid mondatokat írunk szókártyákra/mondatkártyákra. A gyerekek párban dolgoznak. Az párból csak az egyik tanuló kap szókártyát/ mondatkártyát. Arra kérjük a tanulókat, hogy artikulálva némán mondják ki a szót vagy mondatot. A párjuknak ki kell találnia, hogy melyik szót/mondatot mondta. Ha ez nem sikerül elmutogatják a kezükkel vagy testükkel az adott szót vagy mondatot. Szerepcsere következik.

**4. Mérges Jankó, Nyugodt Jankó**

 Ahhoz, hogy egy dadogó gyerek élvezze a beszélgetés pillanatait, és ne kínt jelentsen számára ez a folyamat, nyugodtnak kell lennie. Ebben segíthet a **Mérges Jankó, Nyugodt Jankó** című játék. Elkiáltjuk a két név egyikét. Pl. *„Mérges Jankó!”* A gyereknek egy vicces mondatot súgunk a fülébe (de, ha már tud olvasni, fel is írhatjuk a táblára, hogy néma olvasással elolvassa), majd arra kérjük, feszítse meg izmait, és kiáltsa mérgesen a mondatot. Pl. *A kutyám a kerten kukorékol!* (És szándékosan csempésszük bele a mondatba épp azt a hangot, amelyet számára a legnehezebb kimondani. De ha a tanító túl megterhelőnek találja ezt, követheti a fokozatosság elvét. Ezt a beszédhiba súlyossága és a gyerek egyénisége határozza meg.) Majd folytatjuk Nyugodt Jankóval. Arra kérjük a gyereket, hogy lazítsa el az izmait, mondjuk egy képzeletbeli vízesés mellett (le is feküdhet egy improvizált „nyugágyra”, majd vegyen nagy levegőt, és bájosan, lágy hangon mondja ugyanezt a mondatot. Egyszerűnek tűnő játék ez, de a gyerekek előszeretettel játsszák, sokat nevetnek közben.

**5. Bábszínház**

 Kézbábokat teszünk ki az asztalra, majd arra kérjük a gyerekeket, hogy mindenki válasszon magának egy szereplőt. Pl. *„Kivé szeretnél válozni?”* Mindenki párt választ magának, majd a párok kitalálnak egy rövid mesét/történetet a bábokkal.

 Bonyolultnak tűnhet ez a feladat, de személyes tapasztalat alapján merem ajánlani ezt a technikát.

 Sz.A. dadogó gyerek volt az osztályomban, aki soha nem jelentkezett a reggeli újdonság elmesélésekor, nem akart a társaival kommunikálni, szünetekben csak a bújócskába kapcsolódott bele.

 Mindig ragyogott a szeme, amikor bábjátékokat mutattunk be, előszeretettel bújt bele a mesehősök szerepébe, sőt monológot is kitalált a szereplő nevében. És amikor bebújt a pad alá, és a társai csak a kezén levő bábot látták, csoda történt: Sz.A. nem dadogott. Képes volt 2-3 percet beszélni anélkül, hogy egyszer is hangot nyújtott volna.

 Hosszú folyamat volt, de Sz.A. két év elteltével legyőzte a dadogást.

 Bármilyen módszert vagy technikát alkalmazunk, fontos, hogy szakemberrel is konzultáljunk, hiszen a dadogás okát, mértékét csakis egy szakember képes feltérképezni.

 A mi feladatunk abban áll, hogy a jó hangulat, a stresszmentes légkör megteremtésével, odafigyeléssel, a játékos tevékenységek megszervezősével ne csak a beszédhibás, de minden tanuló számára lehetővé tegyük az egészséges személyiségfejlődést, az egyénre szabott fejlesztést annak érdekében, hogy majd felnőttkorban minden kisdiák kreatív, magabiztos, önálló egyéniséggé váljon.

 Szerzők:

Bokor Attila és Dragomér Katalin